“เทมเพิลตัน”ชี้ช่องเก็บหุ้นตลาดเกิดใหม่หลังรูดเกินพื้นฐาน จับตาเม็ดเงินไหลเข้าไทยกระหึ่ม!
จับตาเม็ดเงินไหลเข้าหุ้นไทยกระหึ่ม! "เทมเพิลตัน"ชี้ช่องตลาดเกิดใหม่ร่วงเกินพื้นฐาน-แวลู่ถูก
13 พ.ย. 2561

บล.โนมูระ พัฒนสิน ระบุในบทวิเคราะห์ โดยมองว่า ภายหลังการปรับฐานของตลาดเกิดใหม่ (Emerging Markets) หรือ ตลาดที่เศรษฐกิจกำลังพัฒนาต่อเนื่องจนทำให้ PER ปัจจุบันมีส่วนลดจากค่าเฉลี่ยระยะยาว 1 เท่า ล่าสุดเห็นสัญญาณของกองทุนใหญ่ระดับโลกที่มีทิศทางที่ดีต่อตลาดในกลุ่มดังกล่าว
โดย นายมาร์ค โมเบียส ประธานกรรมการบริหารกองทุนเทมเพิลตัน (Templeton) มองตลาด Emerging Markets เป็นจุดในการเข้าซื้อ จาก Valuation ที่ค่อนข้างถูก โดยให้ความสนใจกับอินโดนีเซีย ไทย มาเลเซีย อินเดีย และจีน ซึ่งส่งผลให้ตลาดหุ้นในวันนี้เริ่มเห็นสัญญาณจากตลาดเอเชียเริ่มกลับมาอยู่ในแดนบวกหลังจากปรับตัวลดลงในภาคเช้า ขณะที่ค่าเงินเอเชียพลิกกลับมาแข็งค่า นำโดยเงินบาทไทย (THB) แข็งค่ามากสุด -0.588% สู่  32.95 บาทต่อเหรียญฯ
ทั้งนี้ แนะนำหุ้นที่มีมาร์เก็ตแคปขนาดใหญ่ อาทิ PTT, KBANK, BBL, CPALL, AOT และหุ้นมาร์เก็ตแคปขนาดกลาง อาทิ GUNKUL, STEC, AMATA, CK, MTC, GULF
อนึ่งตลาดเกิดใหม่ หรือ Emerging Markets คือตลาดที่เศรษฐกิจกำลังพัฒนา ส่วนใหญ่อัตราการเติบโตทางเศรษฐกิจจะสูง เมื่อเทียบกับตลาดพัฒนาแล้ว (Developed Markets) ในด้านการลงทุนจะแยกเป็นตลาดเกิดใหม่ในเอเชีย (Emerging Asia) คือ จีน อินเดีย เกาหลีใต้ ไทย มาเลเซีย ฟิลิปปินส์ อินโดนีเซีย เป็นต้น ตลาดเกิดใหม่ในละตินอเมริกา (Emerging Latin American) คือ เม็กซิโก บราซิล ชิลี อาร์เจนตินา เวเนซูเอลา เป็นต้น ตลาดเกิดใหม่ในยุโรปและอัฟริกา (Emerging Europe &amp; Africa) คือ รัสเซีย ตุรกี อัฟริกาใต้ เป็นต้น